ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2519/98

υποβολή: Marco Cellai (NI) προς την Επιτροπή

(28 Ιουλίου 1998)

Θέμα: Τετραετές πρόγραμμα MARCO 1999-2003

Κατά το 1998 έληξε το τέταρτο τετραετές πρόγραμμα MARCO της Ευρωπαϊκής Επιτροπής για τις πιστώσεις που προορίζονται για την επιστημονική έρευνα και τεχνολογία. Οι πιστώσεις αυτές υπηρξαν η κύρια πηγή από την οποία η βασική έρευνα άντλησε χρηματοδοτήσεις για τις δραστηριότητές της; δεδομένης της χρόνιας έλλειψης δημόσιων πιστώσεων για την βασική έρευνα (3 % περίπου του ΑΕΠ στην Ευρώπη) είναι θεμιτό να υποστηρίζουμε ότι με το πρόγραμμα αυτό η Επιτροπή αποκατέστησε μία καλή ισορροπία μεταξύ βασικής και εφηρμοσμένης έρευνας.

Σήμερα συζητούνται οι κατευθυντήριες γραμμές του επόμενου προγράμματος MARCO 1999-2003.

Ερωτάται εάν ανταποκρίνεται στην αλήθεια η υπόθεση μιάς αποφασιστικής στροφής της Επιτροπής προς την εφηρμοσμένη έρευνα, τουτέστιν εις βάρος της βασικής έρευνας. Εάν τούτο επιβεβαιωνόταν θα εδημιουργείτο μία δυσάρεστη κατάσταση για την ευρωπαϊκή έρευνα, αποτέλεσμα της οποίας θα ήταν να ενταθούν τα φαινόμενα φυγής των ευρωπαίων ερευνητών προς άλλες χώρες; στην περίπτωση που το επόμενο πρόγραμμα MARCO περιέκοπτε τις πιστώσεις για την βασική έρευνα, θα εδημιουργείτο επίσης ο κίνδυνος να περιορισθεί η ευρωπαϊκή έρευνα σε μιά περιοχή απλής επιστημονικής και τεχνολογικής εφαρμογής, ενώ το προϊόν της δημιουργικότητας της βασικής ευρωπαϊκής έρευνας, η καινοτομία, θα υφίστατο βαρύ πλήγμα.

Απάντηση της κας Cresson εξ ονόματος της Επιτροπής

(22 Σεπτεμβρίου 1998)

Οι προτάσεις της Επιτροπής όσον αφορά το πέμπτο πρόγραμμα-πλαίσιο για την έρευνα (ΠΠΕΑ- Πρόγραμμα Πλαίσιο για την Έρευνα και την Ανάπτυξη)(1) έχουν στόχο να ανταποκριθούν στις οικονομικές και κοινωνικές προκλήσεις της Ευρώπης του σήμερα, όπως η απασχόληση, η ποιότητα ζωής και η ενίσχυση της ανταγωνιστικότητας των επιχειρήσεων.

Το Ευρωπαϊκό Κοινοβούλιο, όπως και το Συμβούλιο, υπεστήριξε την εν λόγω προσέγγιση. Το Συμβούλιο, στην κοινή του θέση, εκφράστηκε εντούτοις υπέρ μιας χρηματοδότησης 14.000 MECUS, γεγονός που συνιστά μείωση της προσπάθειας για έρευνα και τεχνολογική ανάπτυξη (ΕΤΑ) σε σχέση με τα σημερινά επίπεδα, ενώ η Επιτροπή και το Ευρωπαϊκό Κοινοβούλιο υποστηρίζουν χρηματοδότηση 16.300 MECUS.

Οι κεντρικές δράσεις, οι οποίες αποτελούν την σπονδυλική στήλη του νέου ΠΠΕΑ, έχουν κοινωνικοοικονομικούς στόχους σαφώς προσδιορισμένους σε σχέση με τις εν λόγω προκλήσεις. Για την επίτευξη των στόχων τους, είναι αναγκαίο να προτιμηθεί μια ολοκληρωμένη, διεπιστημονική και διακλαδική προσέγγιση και να διατηρηθεί καλή ισορροπία μεταξύ της βασικής έρευνας, της εφαρμοσμένης έρευνας και της επίδειξης.

Ακολουθώντας την εν λόγω προσέγγιση, η βασική έρευνα δεν υποτιμάται, αλλά αντιθέτως αξιοποιούνται περισσότερο τα αποτελέσματά της, προκειμένου να επιτευχθούν οι στόχοι του πέμπτου ΠΠΕΑ. Η επιστημονική και τεχνολογική αριστεία, η οποία αποτελεί τη βάση της πολιτικής για την έρευνα της Κοινότητας, εννοείται ότι θα εξακολουθήσει να αποτελεί μία εκ των βασικών αρχών του μελλοντικού ΠΠΕΑ και θα ισχύσει για το σύνολο των δράσεών του.

(1) COM(97)142 τελικό.
ΓΡΑΠΤΗ ΕΡΩΤΗΣΗ P-3062/98

υποβολή: Lyndon Harrison (PSE) προς την Επιτροπή

(2 Οκτωβρίου 1998)

Θέμα: Αξιολόγηση της κτηνιατρικής κατάρτισης στην Ευρώπη

Συμφωνεί άραγε η Επιτροπή ότι ο συντονισμός της παρακολούθησης των προτύπων που αφορούν την κτηνιατρική κατάρτιση στα κράτη μέλη, αποτελεί δική της ευθύνη;

Γνωρίζει μήπως η Επιτροπή ότι τουλάχιστον ένα κράτος μέλος ανησυχεί ιδιαίτερα επειδή το σύστημα της επιθεώρησης των κτηνιατρικών σχολών στην ΕΕ φανέρωσε σοβαρές αδυναμίες σε ορισμένες από τις εν λόγω σχολές;

Απάντηση του κ. Monti εξ ονόματος της Επιτροπής

(23 Νοεμβρίου 1998)

Το εν λόγω θέμα δεν υπάγεται στην αρμοδιότητα της Κοινότητας.

Ωστόσο, η Επιτροπή αντιμετωπίζει θετικά τις πρωτοβουλίες που ανέλαβε ο κλάδος σχετικά με την αξιολόγηση των κτηνιατρικών σχολών, στο βαθμό κατά τον οποίο ένα σύστημα αξιολόγησης μπορεί να συμβάλει στη βελτίωση της κατάρτισης.

Βέβαια, η συμμετοχή σε ένα τέτοιο σύστημα είναι καθαρά εθελοντική και προαιρετική και τα συμπεράσματα καθώς και οι συστάσεις που διαμορφώνονται έπειτα από μια επίσκεψη αξιολόγησης δεν έχουν σε καμία περίπτωση δεσμευτικό χαρακτήρα.
ΓΡΑΠΤΗ ΕΡΩΤΗΣΗ E-3054/98

υποβολή: John Cushnahan (PPE) προς την Επιτροπή

(8 Οκτωβρίου 1998)

Θέμα: Manchester United

Σε ποιες ενέργειες προτίθεται να προβεί η Επιτροπή για να διασφαλίσει ότι η προταθείσα εξαγορά της Manchester United εκ μέρους της BSkyB δεν έρχεται σε αντίθεση με την πολιτική ανταγωνισμού της Ευρωπαϊκής Ένωσης;

Απάντηση του κ. Van Miert εξ ονόματος της Επιτροπής

(4 Νοεμβρίου 1998)

Η προταθείσα απόκτηση της Manchester United Football Club εκ μέρους της BSkyB δεν εμπίπτει στο πεδίο εφαρμογής της κοινοτικής νομοθεσίας περί ελέγχου των συγχωνεύσεων (κανονισμός του Συμβουλίου (ΕΟΚ) 4064/89 της 21ης Δεκεμβρίου 1989 για τον έλεγχο των συγκεντρώσεων μεταξύ επιχειρήσεων(1),όπως τροποποιήθηκε από τον κανονισμό του Συμβουλίου ΕΚ αριθ. 1310/97 της 30 Δεκεμβρίου 1997(2)) δεδομένου ότι η εν λόγω πράξη δεν συνιστά συγκέντρωση με κοινοτική διάσταση.

Ειδικότερα, η προταθείσα απόκτηση δεν πληροί το κριτήριο του ελάχιστου κύκλου εργασιών που καθορίζεται στο άρθρο 1 του κανονισμού. Επομένως, εναπόκειται κατάρχήν στις βρετανικές αρχές να εξετάσουν την εν λόγω υπόθεση με βάση τις εθνικές νομοθετικές διατάξεις και διαδικασίες περί ανταγωνισμού.

(1) ΕΕ L 257 της 21.9.1990.

(2) ΕΕ L 180 της 9.7.1997.
ΓΡΑΠΤΗ ΕΡΩΤΗΣΗ E-2209/98

υποβολή: Christoph Konrad (PPE) προς την Επιτροπή

(16 Ιουλίου 1998)

Θέμα: Παραβίαση του ευρωπαïκού δικαίου από την Ομοσπονδιακή Δημοκρατία της Γερμανίας, συγκεκριμένα με την παράγραφο 60 του νόμου περί χορηγήσεως εγκρίσεως τύπου οχημάτων (Strassenverkehrszulassungsordnung -StVZO)

1. Η παράγραφος 60, και συγκεκριμένα το σημείο 7 του γερμανικού νόμου περί χορηγήσεως εγκρίσεως τύπου των οχημάτων (StVZO), είναι αντίθετο με την νομοθεσία της Ευρωπαϊκής Ένωσης σχετικά με το είδος και τα χαρακτηριστικά των πινακίδων κυκλοφορίας και του πλαισίου τοποθέτησής τους.

Η παράγραφος 60, σημείο 7 απαγορεύει την προσαρμογή κάθε είδους σημάτων στο πλαίσιο τοποθέτησης των πινακίδων, τα οποία μπορεί να δημιουργήσουν συγκεχυμένη εικόνα όσον αφορά τις επίσημες πινακίδες ή να περιορίσουν την ευκρίνειά τους.

2. Εάν όχι, σχεδιάζει η Επιτροπή να εναρμονίσει στο εγγύς μέλλον τις διατάξεις σχετικά με το πλαίσιο τοποθέτησης των πινακίδων κυκλοφορίας;

3. Προτίθεται η Επιτροπή να προβλέψει επί πλέον το ενδεχόμενο χρήσης μεγαλύτερης επιφάνειας για διαφημιστικούς σκοπούς στο πλαίσιο τοποθέτησης των πινακίδων, για την οποία δεν ισχύει σήμερα νομοθετική ρύθμιση στην Ομοσπονδιακή Δημοκρατια της Γερμανίας; Μία τέτοια ελευθερία θα οδηγούσε στην δημιουργία περίπου 2.500 θέσεων εργασίας στην Γερμανία.

4. Ποια θα μπορούσαν να είναι τα επί μέρους σημεία αυτής της ειδικής ρύθμισης όσον αφορά την επιφάνεια στο πλαίσιο τοποθέτησης πινακίδων που χρησιμοποιείται για διαφημιστικούς σκοπούς;

Απάντηση του κ. Kinnock εξ ονόματος της Επιτροπής

(1 Οκτωβρίου 1998)

Η Επιτροπή θεωρεί ότι το άρθρο 60, παράγραφος 7 του γερμανικού νόμου για τη χορήγηση έγκρισης τύπου οχημάτων (StVZO) δεν είναι σε αντίθεση με τις απαιτήσεις για τη χορήγηση έγκρισης τύπου που αφορούν τη θέση και το σχήμα των πινακίδων κυκλοφορίας όπως καθορίζονται στην οδηγία 70/222/ΕΟΚ του Συμβουλίου της 20 Μαΐου 1970 περί προσεγγίσεως των νομοθεσιών των κρατών μελών που αφορούν στη θέση και στην τοποθέτηση των οπισθίων πινακίδων κυκλοφορίας των οχημάτων με κινητήρα και των ρυμουλκουμένων τους(1).

Η Επιτροπή δεν σκοπεύει να προτείνει αλλαγή της νομοθεσίας έγκρισης τύπου για αυτό το ζήτημα.

(1) ΕΕ L 76 της 6.4.1970.
ΓΡΑΠΤΗ ΕΡΩΤΗΣΗ E-2227/98

υποβολή: Kirsi Piha (PPE) προς την Επιτροπή

(16 Ιουλίου 1998)

Θέμα: Συνθήκες διαβίωσης των προοριζομένων για σφαγή ζώων εκτροφής

Κατά τη διάρκεια των τελευταίων ημερών, τα μέσα μαζικής ενημέρωσης στην Φινλανδία έχουν ασχοληθεί εκτενώς με το θέμα των ελλιπών συνθηκών διαβίωσης των προοριζομένων για σφαγή ζώων. Σύμφωνα με στατιστικά στοιχεία που προέρχονται από ελέγχους που έχουν διενεργηθεί σε σφαγεία, η μεταχείριση, π.χ., των βοοειδών και των χοιρινών έχει τελευταίως χειροτερέψει φανερά σε σχέση με το παρελθόν με αποτέλεσμα να κρίνονται ολοένα και συχνότερα προοριζόμενα για σφαγή ζώα ακατάλληλα για ανθρώπινη διατροφή λόγω ασθενειών που έχουν προκληθεί από την κακή τους μεταχείριση. Ένεκα των οικονομικών δυσχερειών που αντιμετωπίζουν οι εκτροφείς και του τρόπου υπολογισμού του ύψους των κοινοτικών ενισχύσεων - π.χ. αριθμός ημερών βάση των οποίων υπολογίζεται το ύψος της ενίσχυσης - η μεταφορά στα σφαγεία συχνά αναβάλλεται με αποτέλεσμα να επιβαρύνεται και περαιτέρω η κατάσταση ιδίως των αρρώστων και των ευρισκομένων, γενικά, σε κακή κατάσταση ζώων.

Ποια είναι η άποψη της Επιτροπής εν σχέση με τους ισχυρισμούς ότι η πολιτική ενισχύσεων που ασκεί η ΕΕ όσον αφορά την εκτροφή ζώων που προορίζονται για σφαγή ωθεί τους εκτροφείς, μεταξύ άλλων, να αναβάλλουν, για λόγους μεγιστοποίησης των εσόδων τους, την ημερομηνία σφαγής των ζώων; Πώς πρέπει να αναδιαμορφωθεί η πολιτική ενισχύσεων της Ένωσης προκειμένου να καταστεί εφικτή η εξάλειψη των ελλείψεων που έχουν προκύψει εν σχέση με τις συνθήκες διαβίωσης των προοριζομένων για σφαγή ζώων; Πώς προτίθεται να εντοπίσει η Επιτροπή τις υφιστάμενες στον τομέα της εκτροφής προοριζομένων για σφαγή ζώων ελλείψεις στην Κοινότητα;

Απάντηση του κ. Fischler εξ ονόματος της Επιτροπής

(22 Σεπτεμβρίου 1998)

Η πράξη προσχώρησης της Αυστρίας, της Φινλανδίας και της Σουηδίας προβλέπει την άμεση εισαγωγή κοινών (χαμηλότερων) γεωργικών τιμών σάυτά τα νέα κράτη μέλη από την 1η Ιανουαρίου 1995. Η Φινλανδία διαφύλαξε το δικαίωμα να χορηγήσει προοδευτικά μειωμένες εθνικές επιχορηγήσεις καθώς και εθνικές ενισχύσεις σε κτηνοτρόφους κατά τη διάρκεια της μεταβατικής περιόδου μέχρις ότου επιλυθούν τα προβλήματα που προκύπτουν από την μικρής κλίμακας δομή της γεωργίας της.

Στη ζωική παραγωγή, οι προοδευτικά μειωμένες εθνικές ενισχύσεις καταβάλλονται ανά κεφαλή ώστε να τηρηθούν οι εθνικές συμφωνίες. Δεν θεωρείται ότι η πληρωμή των εν λόγω ενισχύσεων οδήγησε σε χαμηλότερης ποιότητας βοοειδή ή χοίρους εφόσον το μεγαλύτερο μέρος του εισοδήματος των κτηνοτρόφων ακόμη προέρχεται από τις λαμβανόμενες τιμές.

Οι ελάχιστες προδιαγραφές που προβλέπονται στην παρούσα νομοθεσία σχετικά με τα βοοειδή και τους χοίρους βασίζονται σε επιστημονικά στοιχεία. Οι οδηγίες αυτές περιλαμβάνουν κανόνες για την εκτροφή και την χορήγηση ύδατος στα ζώα τους οποίους κάθε κτηνοτρόφος πρέπει να τηρεί μέχρι τη στιγμή που τα ζώα οδηγούνται στο σφαγείο, ανεξάρτητα από τις επιχορηγήσεις. Οι εθνικές αρχές ελέγχουν τη συμμόρφωση προς τους κανόνες και αναλαμβάνουν δράση εάν υπάρξουν παραβάσεις.

Επιπλέον τα κράτη μέλη είναι υποχρεωμένα να ενημερώνουν την Επιτροπή κάθε δύο έτη για τα αποτελέσματα των πραγματοποιηθεισών επιθεωρήσεων.
ΓΡΑΠΤΗ ΕΡΩΤΗΣΗ P-3379/98

υποβολή: Luis Campoy Zueco (PPE) προς την Επιτροπή

(9 Νοεμβρίου 1998)

Θέμα: Ενισχύσεις προς τις ΜΜΕ

Λαμβάνοντας υπόψη τον ισχύοντα στην Ευρώπη ορισμό για τις ΜΜΕ (επιχειρήσεις που απασχολούν από 50 έως 500 υπαλλήλους), είναι σε θέση η Επιτροπή να δώσει πληροφορίες σχετικά με τις υφιστάμενες οικονομικές ενισχύσεις που χορηγούνται στις μικροεπιχειρήσεις ή σε επιχειρήσεις μικρών διαστάσεων οικογενειακού χαρακτήρα που απαντώνται τόσο συχνά και είναι τόσο μεγάλης σημασίας για την ισορροπία του κοινωνικού, πολιτιστικού και οικονομικού ιστού των χωρών της Ευρώπης;

Απάντηση του κ. Παπουτσή εξ ονόματος της Επιτροπής

(4 Δεκεμβρίου 1998)

Η Επιτροπή συμμερίζεται την άποψη του αξιότιμου βουλευτή όσον αφορά τη σημασία που έχουν οι μικρομεσαίες επιχειρήσεις (ΜΜΕ) οικογενειακού χαρακτήρα για την ισορροπία του οικονομικού, κοινωνικού και πολιτιστικού ιστού στην Κοινότητα και κυρίως στις χώρες της νότιας Ευρώπης, λόγω της μεγαλύτερης πυκνότητας ΜΜΕ σε σχέση με τον πληθυσμό.

Εφαρμόζοντας τον ευρωπαϊκό ορισμό για τις ΜΜΕ, όπως ορίζεται στη σύσταση 96/280/ΕΚ της Επιτροπής της 3ης Απριλίου 1996(1), η μεγάλη πλειονότητα των επιχειρήσεων οικογενειακού χαρακτήρα κατατάσσονται στην κατηγορία των πολύ μικρών επιχειρήσεων ενός έως εννέα εργαζομένων, οι οποίες αντιπροσωπεύουν το 93 % του συνόλου των επιχειρήσεων. Προσθέτοντας τις κατηγορίες των μικρομεσαίων επιχειρήσεων που απασχολούν 50 έως 249 εργαζομένους, οι ΜΜΕ αντιπροσωπεύουν ποσοστό 99,8 % των επιχειρήσεων.

Τηρώντας αυστηρά την αρχή της επικουρικότητας, οι κοινοτικές ενισχύσεις που προορίζονται για τις ΜΜΕ οικογενειακού χαρακτήρα συμπληρώνουν τα μέσα χρηματοδοτικής ενίσχυσης των επιχειρήσεων σε εθνικό επίπεδο. Προκειμένου να αυξηθεί η διαφάνεια των διαθέσιμων ενισχύσεων, η Επιτροπή εξέδωσε το 1997 έναν οδηγό για τις χρηματοδοτικές ενισχύσεις και τα δάνεια της Κοινότητας(2).

Επιπλέον, το 1998, κατόπιν αίτησης του Κοινοβουλίου, η Επιτροπή έθεσε σε εφαρμογή την πρωτοβουλία "ανάπτυξη και απασχόληση", η οποία δίνει ιδιαίτερη προτεραιότητα στις μικρές επιχειρήσεις. Σύμφωνα με την απόφαση της 19ης Μαΐου 1998, το Συμβούλιο προορίζει 420 εκατ. Ecu για τη βελτίωση της πρόσβασης των αναπτυσσόμενων ΜΜΕ στη χρηματοδότηση μέσω των ενδιάμεσων χρηματοδοτικών φορέων που παρέχουν κεφάλαια επιχειρηματικού κινδύνου ή κεφάλαια εγγυήσεων, ή με τη στήριξη της δημιουργίας διεθνικών κοινών επιχειρήσεων στο εσωτερικό της Κοινότητας.

Δεδομένου ότι η μεγάλη πλειονότητα των ΜΜΕ της νότιας Ευρώπης βρίσκονται σε υποστηριζόμενες περιοχές και λαμβάνοντας υπόψη τη συμβολή τους στην ανάπτυξη και την απασχόληση, η Επιτροπή τους δίνει ιδιαίτερη προσοχή, εξασφαλίζοντας ένα μεγαλύτερο άνοιγμα των διαρθρωτικών ταμείων για να ικανοποιήσει τις χρηματοδοτικές τους ανάγκες.

(1) ΕΕ L 107 της 30.4.1996.

(2) ISBN - 92-8282854-9.
ΓΡΑΠΤΗ ΕΡΩΤΗΣΗ E-2842/98

υποβολή: Hedy d'Ancona (PSE) προς το Συμβούλιο

(28 Σεπτεμβρίου 1998)

Θέμα: Δίκη εις βάρος εκπροσώπων του ελληνικού κόμματος Ουράνιο Τόξο

Στις 14 Οκτωβρίου ε.ε θα διεξαχθεί στη Φλώρινα (Ελλάδας) η δίκη εναντίον των Βασίλη Ρώμα, Κώστα Τασσόπουλου, Πέτρου Βασιλειάδη και Παύλου Βοσκόπουλου. Οι ως άνω αρχηγοί του ελληνο-μακεδονικού κόμματος Ουράνιο Τόξο (Venizito) κατηγορούνται, βάσει του άρθρου 129 του ελληνικού Ποινικού Κώδικα. Ότι τον Σεπτέμβριο του 1995, είχαν προκαλέσει "αμοιβαία αισθήματα μίσους μεταξύ των πολιτών" διότι τοποθέτησαν πινακίδα στην οποία αναγραφόταν το όνομα του κόμματος και το τοπικό παράρτημά του σε δύο γλώσσες (ελληνικά και μακεδονικά). Αφού η εν λόγω πινακίδα αφαιρέθηκε εκ μέρους των τοπικών αστυνομικών αρχών το γραφείο του κόμματος υπέστη επίθεση από το πλήθος του οποίου ηγείτο ο δήμαρχος της Φλώρινας.

Η επίσημη κατηγορία αναφέρει ότι ο συνδυασμός αυτών των λέξεων και "το γεγονός ότι έχουν διατυπωθεί σε ξένη γλώσσα, στο συγκεκριμένο σλαβικό ιδίωμα, είναι προκλητικές, και προκαλούν διχόνια μεταξύ των πληθυσμιακών ομάδων στην περιοχή αυτή" και ενθυμίζουν δε "μία παλαιά τρομοκρατική οργάνωση πολιτών που μιλούσαν σλαβικά".

Το Venizito αποτελεί ένα επισήμως αναγνωρισμένο πολιτικό κόμμα το οποίο έχει δύο φορές συμμετάσχει σε εκλογές στην Ελλάδα, μεταξύ δε αυτών στις ευρωπαϊκές εκλογές του 1994.

Έχει ενημερωθεί το Συμβούλιο για τα εν λόγω γεγονότα και την προσεχή δίκη εις βάρος του εν λόγω πολιτικού κόμματος; Φρονεί το Συμβούλιο ότι η διεξαγωγή δίκης εις βάρος του κόμματος Ουράνιο Τόξο σημαίνει παραβίαση των κανόνων διεθνών συνθηκών στις οποίες και η Ελλάδα είναι συμβαλλόμενο μέλος; Σε ποιές ενέργειες αναμένεται να προβεί το Συμβούλιο προκειμένου να διασφαλισθεί, μεταξύ άλλων, το θεμελιώδες δικαίωμα της ελεύθερης χρήσεως γλωσσικού ιδιώματος και στην Ελλάδα;

Απάντηση

(20/21 Δεκεμβρίου 1998)

Η αξιότιμη κα Βουλευτής παραπέμπεται στην απάντηση που δόθηκε στην ερώτηση Ε-1998/98.
ΓΡΑΠΤΗ ΕΡΩΤΗΣΗ P-3103/98

υποβολή: Graham Watson (ELDR) προς την Επιτροπή

(8 Οκτωβρίου 1998)

Θέμα: Εξαγορά του Ποδοσφαιρικού Σωματείου Μάντσεστερ Γιουνάιτεντ

Ενόψει της εξαγοράς του Ποδοσφαιρικού Σωματείου Μάντσεστερ Γιουνάιτεντ από το Ρούπερτ Μέρντοχ μπορεί η Επιτροπή να επιβεβαιώσει ότι η οποιαδήποτε απόπειρα παρεμπόδισης των τηλεοπτικών σταθμών (εκτός εκείνων που ανήκουν στην αυτοκρατορία μέσων ενημέρωσης του Μέρντοχ) από το να αγοράσουν τηλεοπτικά δικαιώματα, θα συνιστούσε παραβίαση του άρθρου 86;

Απάντηση του κ. Van Miert εξ ονόματος της Επιτροπής

(28 Οκτωβρίου 1998)

Το άρθρο 86 της συνθήκης ΕΚ απαγορεύει την καταχρηστική εκμετάλλευση από επιχειρήσεις της δεσπόζουσας θέσης τους εντός της κοινής αγοράς ή σημαντικού τμήματός της, κατά το μέτρο που δύναται να επηρεάσει το εμπόριο μεταξύ κρατών μελών.

Πάντως, η εφαρμογή του άρθρου 86 σε κάθε συγκεκριμένη περίπτωση εξαρτάται από την αξιολόγηση των σχετικών νομικών και οικονομικών περιστάσεων προκειμένου να προσδιοριστεί, ειδικότερα, εάν στην πραγματικότητα η επιχείρηση κατέχει δεσπόζουσα θέση και εάν η συμπεριφορά της αποτελεί κατάχρηση της εν λόγω δεσπόζουσας θέσης.

Κατά συνέπεια, δεν είναι δυνατό να προσδιοριστεί στη φάση αυτή εάν, σε περίπτωση κατά την οποία η προσφορά της BskyB για την ποδοσφαιρική ομάδα Manchester United γίνει αποδεκτή και λάβει τις απαραίτητες εγκρίσεις, η δυνητική μελλοντική συμπεριφορά της BskyB θα αποτελεί παράβαση του άρθρου 86 της συνθήκης ΕΚ.
ΓΡΑΠΤΗ ΕΡΩΤΗΣΗ E-2743/98

υποβολή: Glyn Ford (PSE) προς την Επιτροπή

(3 Σεπτεμβρίου 1998)

Θέμα: Εκτύπωση του Ευρώ

Η μεταφορά και φύλαξη χρημάτων είναι μια άκρως δυσχερής και επικίνδυνη υπόθεση, όπως επισημάνθηκε προσφάτως με την απεργία που πραγματοποιήθηκε στο Βέλγιο σε ένδειξη διαμαρτυρίας για τη βία στην οποία είναι εκτεθειμένοι οι φύλακες των χρηματαποστολών.

Λαμβάνοντας υπόψη τους εν λόγω κινδύνους ασφαλείας σε μια σχετικώς φιλήσυχη χώρα όπως το Βέλγιο καθώς και το υψηλό κόστος της μεταφοράς χρημάτων, δεν νομίζει η Επιτροπή ότι το Ευρώ θα έπρεπε να τυπώνεται μόνο εντός των συνόρων της Ευρωπαϊκής Ένωσης και, εάν ναι, τι μέτρα έχει λάβει ή προτίθεται να λάβει για να εξασφαλιστεί μια τέτοια λύση;

Απάντηση του κ. de Silguy εξ ονόματος της Επιτροπής

(13 Οκτωβρίου 1998)

Σύμφωνα με τη συνθήκη ΕΚ (Άρθρο 105Α, παράγραφος 1), η έκδοση τραπεζογραμματίων ευρώ αποτελεί αρμοδιότητα της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών, ενώ η ΕΚΤ διαθέτει το αποκλειστικό δικαίωμα να επιτρέπει την έκδοση των τραπεζογραμματίων αυτών. Η τεχνική προετοιμασία των τραπεζογραμματίων ευρώ εποπτευόταν από το Ευρωπαϊκό Νομισματικό Ινστιτούτο (ΕΝΙ) μέχρι τη δημιουργία της ΕΚΤ (την 1 Αυγούστου 1998) και έκτοτε εποπτεύεται από την ΕΚΤ.

Σύμφωνα με πληροφορίες από την ΕΚΤ, τα 13 κράτη μέλη διαθέτουν δικές τους εγκαταστάσεις εκτύπωσης τραπεζογραμματίων. Τα δύο εγκαταστάσεις εκτύπωσης κράτη μέλη τα οποία δεν διαθέτουν δικές τους εγκαταστάσεις εκτύπωσης αγοράζουν τα τραπεζογραμμάτιά τους από ευρωπαϊκές επιχειρήσεις εκτύπωσης ομολόγων. Όπως αποφασίστηκε από το διοικητικό συμβούλιο της ΕΚΤ τον Ιούνιο του 1998, η παραγωγή τραπεζογραμματίων ευρώ για την αρχική προσφορά θα πραγματοποιηθεί σε εθνικό επίπεδο βάσει των υφισταμένων εγκαταστάσεων εκτύπωσης με τη δυνατότητα, ειδικών διμερών συμφωνιών συνεργασίας για την εκτύπωση ορισμένων ονομαστικών αξιών, για τις οποίες η απαιτούμενη ποσότητα θα είναι πολύ μικρή.

Η αρμοδιότητα έκδοσης κερμάτων ανήκει στα κράτη μέλη (άρθρο 105Α, παράγραφος 2). Τα εθνικά νομισματοκοπεία θα αναλάβουν την κοπή των κερμάτων ευρώ.

Κατά συνέπεια, δεδομένου ότι ο μεγαλύτερος όγκος της παραγωγής πραγματοποιείται σε εθνικό επίπεδο, η μεταφορά τραπεζογραμματίων και κερμάτων ευρώ και κατά συνέπεια, οι συναφείς κίνδυνοι και το κόστος θα είναι περιορισμένης έκτασης.
ΓΡΑΠΤΗ ΕΡΩΤΗΣΗ E-2645/98

υποβολή: Kenneth Collins (PSE) προς την Επιτροπή

(1 Σεπτεμβρίου 1998)

Θέμα: Doñana

Τι πληροφόρηση διαθέτει η Επιτροπή για την έκταση των ζημιών στην προτεινόμενη θέση Natura 2000 της περιοχής Doñana στην Ισπανία, μετά από την τοξική χημική κηλίδα στο Aznalcóllar; Δύναται η Επιτροπή να παράσχει οιαδήποτε πληροφορία για αποζημίωση που θα καταβληθεί για την απώλεια αγρίων ζώων στο εθνικό πάρκο και πότε οι ιδιοκτήτες της περιοχής, όπως το WWF (Παγκόσμιο Ταμείο για τη Φύση), ενημερώθηκαν για την πληροφορία αυτή;

Απάντηση της κυρίας Bjerregaard εξ ονόματος της Επιτροπής

(13 Οκτωβρίου 1998)

Σύμφωνα με τις πληροφορίες που διαβίβασε η Ισπανία, από τη χημική ρύπανση του Aznalcollar μολύνθηκαν 2256 εκτάρια του φυσικού πάρκου και 98 εκτάρια του εθνικού πάρκου. Τα ρυπανθέντα ύδατα έρρεαν επί 2 έως 3 ημέρες κατά μήκος του "Brazo de la Torre " που συνιστά το ανατολικό όριο του εθνικού πάρκου, μέχρι την οριστική ανακοπή της ροής αυτής άναντα, με την κατασκευή φράγματος. Το φράγμα αυτό συγκρότησε πολλά εκατομμύρια κυβικά μέτρα όξινου νερού που περιείχε βαρέα μέταλλα, στο εσωτερικό του φυσικού πάρκου.

Οι εργασίες καθαρισμού των υδάτων που συγκράτησε το φράγμα φαίνεται να έχουν σχεδόν ολοκληρωθεί, με αποτέλεσμα τα ύδατα αυτά να μπορούν να διοχετευθούν στον Guadalquivir. Αναμένεται τώρα η έναρξη του καθαρισμού της ρυπανθείσης ιλύος, διαδικασία η οποία θα πρέπει να περατωθεί πριν από την επόμενη περίοδο των βροχών.

Η Επιτροπή δεν έχει λάβει πληροφορίες σχετικά με τυχόν αποζημιώσεις που ενδέχεται να καταβάλουν οι ισπανικές αρχές για τις ζημίες που προεκλήθησαν στην άγρια ζωή του εθνικού πάρκου. Οι ζημίες αυτές, πάντως, φαίνεται να είναι περιορισμένες χάρη στη ταχεία λήψη μέτρων για τη συγκράτηση των ρυπανθέντων υδάτων στα βόρεια σύνορα του πάρκου.
ΓΡΑΠΤΗ ΕΡΩΤΗΣΗ E-2488/98

υποβολή: Undine-Uta Bloch von Blottnitz (V) και Edith Müller (V) προς την Επιτροπή

(30 Ιουλίου 1998)

Θέμα: Ενισχύσεις της ΕΕ και η βελτίωση της πυρηνικής ασφάλειας στην Κεντρική και Ανατολική Ευρώπη

Η Ευρωπαϊκή Ένωση διαθέτει σημαντικά ποσά, μεταξύ άλλων, στο πλαίσιο των προγραμμάτων PHARE και TACIS για τη βελτίωση της πυρηνικής ασφάλειας στις χώρες της Κεντρικής και Ανατολικής Ευρώπης.

Μπορεί να αναφέρει η Επιτροπή (σε ποσοστιαίες αναλογίες και/ή σύμφωνα με πραγματικά στοιχεία) σε ποιό βαθμό έχει βελτιωθεί η πυρηνική ασφάλεια στις δικαιούχους χώρες μετά τη χορήγηση διαφόρων μορφών ενισχύσεων της ΕΕ από την περίοδο έναρξης της εφαρμογής των προγραμμάτων;
ΓΡΑΠΤΗ ΕΡΩΤΗΣΗ E-2083/98

υποβολή: Alexandros Alavanos (GUE/NGL) προς την Επιτροπή

(10 Ιουλίου 1998)

Θέμα: Τα θανατηφόρα ατυχήματα στην Ελλάδα

Σύμφωνα με το EUROSTAT Αριθ. 1298, της 2 Ιουλίου 1998, η κατάσταση στην Ελλάδα όσον αφορά τα τροχαία ατυχήματα, είναι η πλέον ανησυχητική στην Ευρωπαϊκή Ένωση. Είναι, σύμφωνα πάντα με τα στοιχεία του EUROSTAT, η μόνη χώρα που τα τροχαία θανατηφόρα ατυχήματα έχουν αυξηθεί κατά 29 Ιουλίου 1989 έως το 1995, ενώ στις περισσότερες χώρες έχουν μειωθεί.

Ποιές είναι κατά την άποψη της Επιτροπής οι κυριότερες αιτίες που δημιούργησαν αυτή την ανησυχητική κατάσταση; Ποιά μέτρα προτίθεται να λάβει η Επιτροπή σε συνεργασία με την Ελληνική Κυβέρνηση προκειμένου να αντιμετωπιστεί η εν λόγω κατάσταση;

Απάντηση του κ. Kinnock εξ ονόματος της Επιτροπής

(16 Σεπτεμβρίου 1998)

Όπως αναφέρει το Αξιότιμο Μέλος του Κοινοβουλίου, η Ελλάς είναι το μόνο κράτος μέλος στο οποίο, τα τελευταία χρόνια, σημειώνεται αύξηση του αριθμού των οδικών ατυχημάτων.

Η Επιτροπή θεωρεί ότι η βασική ευθύνη για την ανάλυση και προσδιορισμό των ενδεχομένων αιτίων της αρνητικής αυτής τάσης βαρύνει τις εθνικές αρχές. Ωστόσο, η Επιτροπή προμηθεύει μέσα και στατιστικές στα κράτη μέλη (π.χ. η βάση δεδομένων CARE) προκειμένου να τους επιτρέψει την διενέργεια συγκρίσεων της κατάστασης που επικρατεί στα κράτη μέλη. Κατά την διενέργεια των συγκρίσεων αυτών, πρέπει να λαμβάνονται υπόψη οι εθνικές ιδιαιτερότητες, ιδίως αυτές που αφορούν την έκθεση σε κίνδυνο, και όπου παράμετροι όπως ο αριθμός των οχημάτων, οι δημογραφικές τάσεις και η υποδομή, μπορούν να έχουν σημαντική επίδραση.

Η Επιτροπή εξακολουθεί να είναι πρόθυμη να συζητήσει τα ζητήματα αυτά με τις ενικές αρχές, όποτε οι διοικήσεις κράτους μέλους θεωρήσουν ότι μία τέτοια προσέγγιση θα μπορούσε να συμβάλει θετικά στην αύξηση της ασφάλειας.
ΓΡΑΠΤΗ ΕΡΩΤΗΣΗ αρ θ. 2151/98 του Ingo FRIEDRICH προς το Συμβούλ ο. Παράνομη πρόσληψη αλλοδαπών εργαζομένων στη γερμανική κατασκευαστική βιομηχανία



Επίσημη Εφημερίδα αριθ. C 135 της 14/05/1999 σ. 0025



ΓΡΑΠΤΗ ΕΡΩΤΗΣΗ E-2151/98 υποβολή: Ingo Friedrich (PPE) προς το Συμβούλιο (14 Ιουλίου 1998) Θέμα: Παράνομη πρόσληψη αλλοδαπών εργαζομένων στη γερμανική κατασκευαστική βιομηχανία Γνωρίζει το Συμβούλιο ότι οι ολλανδικές εταιρίες απασχολούν παράνομα άγγλους εργαζομένους σε γερμανικά εργοτάξια; Σκοπεύει το Συμβούλιο να λάβει μέτρα σχετικά με το θέμα αυτό; Απάντηση (16 Νοεμβρίου 1998) Το Συμβούλιο δεν έχει ενημερωθεί για τα στοιχεία που αναφέρονται στην ερώτηση του Αξιότιμου κ. Βουλευτή.